DA Den Europæiske Unions Tidende L 298/7

KOMMISSIONENS FORORDNING (EF) Nr. 1097/2008

af 6. november 2008

om særforanstaltninger for importlicenser for ris som følge af problemer på det internationale marked i 2008

KOMMISSIONEN FOR DE EUROPÆISKE FÆLLESSKABER HAR —

under henvisning til traktaten om oprettelse af Det Europæiske Fællesskab,

under henvisning til Rådets forordning (EF) nr. 1234/2007 af 22. oktober 2007 om en fælles markedsordning for landbrugsprodukter og om særlige bestemmelser for visse landbrugsprodukter (fusionsmarkedsordningen) (1), særlig artikel 134 og 148 sammenholdt med artikel 4, og

ud fra følgende betragtninger:

(1) Siden begyndelsen af 2008 har mønsteret for import af ris til Fællesskabet været forstyrret af diverse eksportbegrænsende foranstaltninger i tredjelande. I nogle tilfælde drejer det sig om foranstaltninger, der er officielle eksportforbud, eller som har samme virkning som officielle eksportforbud. Følgelig har importørerne i Fællesskabet ikke kunnet opfylde deres forpligtelser i forbindelse med importlicenser, især forpligtelsen til at importere, jf. artikel 7 i Kommissionens forordning (EF) nr. 376/2008 af 23. april 2008 om fælles gennemførelsesbestemmelser for ordningen med import- og eksportlicenser og forudfastsættelsesattester for landbrugsprodukter (2).

(2) For at begrænse den uheldige indvirkning på importører bør der træffes særforanstaltninger for importlicenser udstedt i toldkontingentperioden 2007/08 og 2008.

(3) Importforpligtelsen er et primært krav, jf. artikel 20 i Kommissionens forordning (EØF) nr. 2220/85 af 22. juli 1985 om fælles gennemførelsesbestemmelser for ordningen for sikkerhedsstillelse for landbrugsprodukter (3), som ved manglende opfyldelse bør medføre fortabelse af sikkerhedsstillelsen, jf. artikel 22 i samme forordning. På anmodning af de berørte parter og i henhold til artikel 40 i forordning (EF) nr. 376/2008 bør importforpligtelsen annulleres, og sikkerheden bør frigives i hvert enkelt tilfælde. Det bør fastsættes, hvilke betingelser licenshaverne skal opfylde for at bevise, at de eksportbegrænsende foranstaltninger kan betragtes om force majeure.

(4) Foranstaltningerne i denne forordning er i overensstemmelse med udtalelse fra Forvaltningskomitéen for Den Fælles Markedsordning for Landbrugsprodukter —

UDSTEDT FØLGENDE FORORDNING:

Artikel 1

1. For så vidt angår importlicenser udstedt i toldkontingentperioden 2007/08 under forordning (EF) nr. 964/2007 (4) og (EF) nr. 1002/2007 (5) eller i toldkontingentperioden 2008 under forordning (EF) nr. 2058/96 (6), (EF) nr. 327/98 (7), (EF) nr. 955/2005 (8), (EF) nr. 1964/2006 (9) og (EF) nr. 1529/2007 (10) annullerer medlemsstaternes kompetente myndigheder på anmodning af licenshaveren senest én måned efter nærværende forordnings ikrafttræden importforpligtelsen og frigiver sikkerhedsstillelsen for de ikke udnyttede mængder, jf. artikel 40 i forordning (EF) nr. 376/2008.

2. Foranstaltningen i stk. 1, litra b), anvendes kun, hvis licenshaveren påberåber sig regler, som et tredjeland har indført, og som af medlemsstatens kompetente myndigheder anses for at være et tilfælde af force majeure, jf. artikel 39 og 40 i forordning (EF) nr. 376/2008. Licenshaveren skal på en for de kompetente myndigheder tilfredsstillende måde godtgøre, at han ikke kunne importere, fordi tredjelande havde indført et formelt eksportforbud eller foranstaltninger med tilsvarende virkning, som en normalt forudseende erhvervsdrivende i rissektoren på det tidspunkt, hvor han ansøgte om eksportlicens, ikke kunne have forudset indført, og at licensindehaveren gjorde enhver rimelig indsats for at udnytte importlicensen i gyldighedsperioden.

Artikel 2

Medlemsstaterne skal senest den 31. januar 2009 meddele Kommissionen, hvilke foranstaltninger de har truffet efter artikel 1, stk. 2, i denne forordning.

Meddelelserne skal sendes elektronisk. Meddelelsernes form og indhold fastsættes på grundlag af forlæg, som Kommissionen stiller til rådighed for medlemsstaterne.

Artikel 3

Denne forordning træder i kraft dagen efter offentliggørelsen i Den Europæiske Unions Tidende.

Denne forordning er bindende i alle enkeltheder og gælder umiddelbart i hver medlemsstat. Udfærdiget i Bruxelles, den 6. november 2008. På Kommissionens vegne Mariann FISCHER BOEL Medlem af Kommissionen

(1) EUT L 299 af 16.11.2007, s. 1.

(2) EUT L 114 af 26.4.2008, s. 3.

(3) EFT L 205 af 3.8.1985, s. 5.

(4) EUT L 213 af 15.8.2007, s. 26.

(5) EUT L 226 af 30.8.2007, s. 15.

(6) EFT L 276 af 29.10.1996, s. 7.

(7) EFT L 37 af 11.2.1998, s. 5.

(8) EUT L 164 af 24.6.2005, s. 5.

(9) EUT L 408 af 22.12.2006, s. 19.

(10) EUT L 348 af 31.12.2007, s. 155.